Sára Júlia

*Délután*

Száll a cigarettafüst,

keresztet karcol homlokodra a ránc.

Mosolyogsz,

színpadtól színpadig,

letérdelsz, rohansz, repülsz,

nagy néha meg-megállsz.

Olyankor hirtelen csend lesz.

Nagy csend.

Amit valaha kerestél egyszerre megtalál.

Elég egy kézmozdulat, minden este,

s mint a huzat, csapkod a halál.

Ne gyújts rá megint.

Menjünk inkább haza.

Hátha benyitnak,

ránk törik az ajtót az évek,

és hirtelen az őszből tél lesz,

a télből csak latyak.

Hideg van odakint.

Valahol egy kutya vonyít,

és már megint csöpög a csap.

Így vagyunk.

Lapozunk és nevetünk.

Elfelejtetted becsukni az ablakot.

Jön a lift, mégis gyalog megyünk,

az Istentől marjuk el a holnapot.

A szomszédban a redőnyt szerelik,

befordul az utcán egy troli,

sötétedik,

a sarkokban megbújik a délután.

Tessék szíves lenni megmondani,

lehet itt még élni egyáltalán?

2016. jan. 24.